
	I. FEJEZET — SÁRKÁNY

	 

	 

	Az éjszaka múlását a lombkoronán átszűrődő, felkelő nap fénye jelezte, miközben a késésben lévő baglyok sietve igyekeztek hazafelé. A Brimstone árvaház homályos tornyait a köd ölelte szorosan magához, ahogy a fegyelmezett reggel szabályait csak egy lány törte meg. Léna, aki még mindig mélyen aludt, fittyet hányva minden elvárásra, így ma is kiválóan teljesített újdonsült mesterségében: a reggeli késésben. Aztán jött a valóság.

	— Ébredj! Közeledik! — rikkantotta Lumiera, farkával izgatottan dobolva a párnán.

	Léna megrezzent, fordult egyet, fejére húzta a párnát, majd dünnyögve megjegyezte: — Majd elmegy. Ne izgulj.

	De a macska nem adta fel. Orrával hevesen bökdösni kezdte, miközben hangosan, kitartóan kiáltotta: — Ebből baj lesz! Hát kelj már fel!

	Még a falak el sem nyelték a levegőben terjengő szavakat, amikor az ajtó hirtelen kicsapódott. — És már megint! — kiáltotta torkaszakadtából Ms. Rose. Földig érő fekete köpenye lángolt körülötte, szemei szikráztak az összefüggő szemöldöke alatt, ráncai kisimultak a dühtől.

	Léna lassan lehúzta a párnát, hunyorgott, próbált felébredni a felfordulás közepette. — Ne tessék már kiabálni, itt vagyok! — szólt álmos hangján.

	A banya arca hirtelen paprikavörösre színeződött, kezeit ökölbe szorította, majd hirtelen arrébb lépett. A lebegő fűzfavessző, amely árnyékként követte minden mozdulatát, villámgyorsan süvített át a szobán, egyenesen a lány arcának szegeződve.

	Léna felismerte a helyzetet. Óvatosan lekúszott az ágy végébe, majd lassan felállt, és egy féloldalas szájhúzással odavetette: — Hát, láthatja, ébren vagyok. — Kezeit a csípőjére tette, aztán egy vállvonással hozzátette: — Csak a talpam fázik… de gondolom, ez most nem igazán számít.

	— Ne szemtelenkedj velem, hányszor mondtam! — mormolta rekedtes hangján a banya, miközben mutatóujját fenyegetően le—fel mozgatta. — A nagy boszorkányégetés óta nem volt ilyen arcátlan gyerek ebben az intézetben!

	De mintha csak a falnak beszélt volna; a lány csak a lábát kaparászta, majd hirtelen mosolyogva odavetette: — Mekkora szerencse, hogy ön épségben megúszta!

	— Viccelődj csak, de nekünk köszönheted, hogy egyáltalán ágyban alhatsz! — vágta rá habzó szájjal a banya.

	— Nem gondoltam komolyan, és amúgy is, mihez kezdenének itt maga nélkül... — válaszolta a lány, szája szélén mosollyal.

	Ms. Rose nagy levegőt vett, és az ablak felé intett. — Talán egy kis friss, hideg levegő lehűti azt a gonosz kis természetedet — szólt mogorván, majd az ablak megnyílt.

	Léna hirtelen libabőrös lett. — Köszönöm szépen, nincs is jobb egy kis megfázásnál!

	A banya bólintott, majd a széken pihenő sötétkék egyenruha felé intett, ami azonnal a lányon termett. — Ha időben kelnél, ez meg sem történhetne, de mintha csak a falnak beszélnék.

	Léna végigpillantott magán: — Tetszik tudni ugye, hogy nem vagyok már kislány?

	— És itt fejezted be! — jelentette ki Ms. Rose. — Most pedig irány reggelizni, azután gyere az irodámba!

	A lány a ruhán lévő fehér tölgy címert kaparászta, majd hirtelen a banyára pillantott: — De ma nem érek rá, a sárkánygombák beértek, és engedélyt is kaptam!

	— Tőlem kaptad, és ezzel vissza is vonom! — mormogta Ms. Rose. — Loiner asszonyság várja a csomagját, te viszed el neki!

	— De... a gombák csak ezen a napon... — felelte a lány.

	— Nem kérés volt — jelentette ki, majd a vesszőjével együtt távozott. Az ajtó tompán becsukódott mögötte.

	A lány elvörösödött, majd a fejét rázta: — Soha nem az történik, amit én akarok, ezt már annyira utálom.

	Ekkor a macska, aki az ágy mellett bujkált, a lány bokájához simult: — De ugye a reggelit megnézzük?

	A lány lehajolt, majd ölbe kapta: — Persze, induljunk.

	Lumiera megállt, körbenyalta a száját. A lány megtorpant, nem kérdezett semmit.

	Ezalatt valahol, egy kósza gondolatban, két hang vitázott. Az egyik mindig gúnyolódott, a másik mindig túl szépnek akarta a világot.

	— Meséljek egy történetet? — kérdezte Piros, miközben egy szürkés, határozatlan színű italt töltött a kupájába. — Ha rövid, akkor jöhet! — felelte Kék.

	Piros elmosolyodott. — Egyszer, egy késő nyári estén, egy sárkány kísért haza egy boszorkányt.

	Kék felsóhajtott. — Már az elején hazudsz. Sárkányok nem kísérnek senkit. És a boszorkányok nem járnak haza, ez köztudott!

	— Akkor most folytassam, vagy inkább magyarázzak? — kérdezte Piros.

	Kék ivott egyet. — Folytasd. Legalább kiderül, hol rontod el.

	— Ahogy mentek, egy falun haladtak át. A házak úgy álltak egymás mellett, mintha valaki gombákat ültetett volna szabályos sorokba. A közepén egy szökőkút állt. Persze nem működött, mint a legtöbb jó ötlet sem. A sárkány minden lépésével megremegtette a földet. Nem sietett, nem kellett. Olyan kövér volt, hogy a hasa a földet súrolta, és amerre ment, új medret vájt magának.

	— Ez már tényleg túlzás — jegyezte meg Kék. — Egy sárkány nem lehet kövér.

	— A legtöbb pusztító dolog az — felelte Piros. — A falusiak futni kezdtek. Kicsik, nagyok, együtt, külön, mindegy volt az irány. Néhányan olyan lendülettel menekültek, hogy azóta sem tudni, hova értek. A sárkány azonban egyszer csak megállt, mert előtte ott állt egy apró, szeplős gyermek.

	Kék letette a kupáját. — Na. Itt jön az a rész, ahol meg akarod váltani a világot.

	Piros nem válaszolt azonnal. — A gyerek lassan odalépett. Nem félt, egyből a bestia szemébe pillantott, majd gyors mozdulattal a talpára csókot nyomott.

	Csend lett.

	— Ha most azt mondod, virág nő ki — mondta Kék —, esküszöm… — Virág nőtt ki — vágta rá Piros. — Na persze — legyintett Kék. — És aztán mindenki megtanulta, hogy a szeretet legyőzi… — Nem — vágott közbe Piros. — A sárkány eltaposta.

	Kék megdermedt. — Ez… ez nem vicces.

	— Tudom — felelte Piros nyugodtan. — Nem is azon nevetek, hanem a fejeden, hogy elhitted!

	— Ne kelljen már könyörögni! — szólt kérlelően Léna, ökleit szorongatva.

	Lumiera, aki a hideg kőre vetette magát, a mancsát nyalogatta: — Még ráérünk.

	— Egy perc, és mi következünk, légy szíves — folytatta sürgetően a lány.

	A macska hirtelen megállt, mintha a nyelve a lábához tapadt volna, majd bársonyos hangján rávágta: — Tudod, egy perc is sok idő, néha!

	Léna ajka megrezzent. Lehajolt, felkapta a macskát, és már futott is. A folyosó végén ott tornyosult a legalább háromméteres tölgyajtó. A fába vésett szabályok egymásra torlódtak: Moss fogat. Kelj fel időben. Ne kérdezz.

	Léna egy pillanatig nézte, aztán továbbment. A következő lépésnél megállt. A varázspálca alig mozdult. Az ajtó reccsent, és a rajta ülő por finoman leereszkedett.

	— Fúj — mordult Lumiera, ahogy a kiáramló szag az orrát megcsavarta, mintha boros pincébe léptünk volna, amit a penész és az erjedő szőlő emészt.

	— Varázsosat újra, Ms. Rose — kezdte a lány zihálva.

	A nevelő, aki egy hintaszékben terpeszkedett, fejét csóválva felnézett. — Kopogni nem kellett volna? — mormolta gúnyosan, majd a fal felé intett. — Ott a csomag, amit el kell vinni.

	Léna odalépett, kézbe vette a fehér dobozt. — De nem érne rá holnap?

	A nevelő nyögdécselve feltápászkodott, majd ruháján lassan végigsimított, mintha rászállt volna valami, és lassan leporolta. — Egy hete minden nap küldi azt az átkozott madarat, ideje elvinni.

	A lány mélyet sóhajtott: — De ezen a napon lehet…

	— El se kezdd! — vágott közbe Ms. Rose. — Tudod a dolgod, indulhatsz!

	Léna némán bólintott, majd elindult kifelé.

	— Kabátot is vegyél, nem akarom a gyógynövényeket rád pocsékolni! — tette hozzá a boszorkány.

	A lány hirtelen megtorpant, majd felkiáltott: — Ez mozog!

	Ms. Rose legyintett. — Mit hittél? Egy hete keltek ki a Mausztus—fiókák.

	Léna mély lélegzetet vett. — Ez nagyon veszélyes.

	A banya felnevetett. — Csak ha kinyitod, szóval ne tedd, de indulj. Ne zavarj tovább.

	Léna hangtalanul bólintott. Megfordult, a dobozt szorosabban magához húzta, és kilépett az ajtón.

	A lány kitartóan nyomta a hideg, ezüst gombot. — Lehet, hogy senki nincs is itthon, vagy nem jó a csengő?

	A macska füle felegyenesedett. — Működik. Hallom. És jön is valaki.

	A lány megremegett. — Siethetne, mert idefagyok.

	A macska felpillantott. — Miért nem vetted fel a kabátot?

	Ebben a pillanatban az ajtó lassan megnyílt. Egy szemfedős, nagy fülű, szürke lény állt előttük. — Varázsosat. Miben segíthetek?

	Léna az orrát törölgette. — Önnek is. Ms. Loiner asszonynak hoztuk ezt a bestiát. — A dobozra mutatott.

	A furcsa alak nyelt egy nagyot, majd hátralépett. — Igen. Már várta az úrnő. Fáradjatok be. — Lassan beléptek. — A cipőt kérlek, vedd le, és a… — nézett végig a lányon — kabát, az nincs, látom.

	Léna elmosolyodott. — Elfelejtettem. Viszont itt a doboz — nyújtotta át.

	A szürke kisember a levegőbe suhintott. — Én meg nem fogom — a barna komód felé intett. — Tedd csak le oda.

	Ekkor egy hosszú szőke hölgy lépett elő. — Szia, Léna. Látom, végre ideért, amit kértem. Te hogy vagy?

	A lány szeme felcsillant. — Varázsos napot, Ms. Loiner, köszönöm, megvagyok.

	Lassan a fekete asztalhoz lépett, kihúzott egy széket, és leült. — Gyere, igyál velem egy jó meleg teát, persze csak ha ráérsz!

	A macska hirtelen az asztal tetejére ugrott. — De én utálom a teát. Nincs más?

	Léna azonnal odalépett, ölbe kapta. — Bocsásson meg, elég neveletlen.

	A hölgy szeme mosolyra húzódott. Tedd csak vissza — szólt a szürke inasra. — Hozzon nekünk teát. És egy tálka tejet — nézett a macskára. — Reméljük, azt szereted.

	Pár perccel később a tea már gőzölgött előttük. — És meséld… hogy sikerült a varázslé?

	Léna elfehéredett, majd megrázta a fejét. — Ugyanaz, mint eddig. Tönkrement. Pedig mindent úgy csináltam, ahogy le volt írva.

	Ms. Loiner lassan letette a csészét. Nem sietett. A hangja is puhább lett. — Tudod… legelőször mindig az alapösztönt kell megérteni. De ezt már tudod.

	A lány bólintott. — Persze. Az a vágy.

	A hölgy bólintott. — És azt is tudod, miért olyan fontos?

	Léna vállat vont. — Nem igazán. De megtanultam.

	Ms. Loiner elmosolyodott. — Gondolj bele. Hogyan használjunk varázslatokat… vagy készítsünk főzeteket, amíg ezt nem értjük? — Az inas felé intett. — Hozzon öt poharat — mondta halkan. — Megmutatom.

	Ms. Loiner közelebb húzta őket, és finoman megkocogtatta az egyiket a körmével. — Itt ez az öt pohár. Az érzelmi csatornákat jelképezik. Most üresek. — Egy pillanatig hallgatott. — Mit gondolsz… ha ezek közül akár egy is eldugul, mi történik?

	Léna hosszan figyelte a poharakat. — Érzelem születik?

	A hölgy bólintott. — Pontosan. És minél több… annál mélyebb. — Ekkor pálcájával finoman végigkocogtatta a poharakat, amelyek megteltek vízzel. Végül a legutolsó pohárnál megállt. — És ha mind eldugul?

	Léna közbevágott. — Akkor… szerelem?

	Ms. Loiner nem válaszolt azonnal. — Néha igen — mondta végül. — Néha valami sokkal rosszabb.

	Léna a fejét vakarta. — De nem értem… hogyan segít ez nekem?

	Ms. Loiner a poharakra nézett, nem Lénára. — Sehogy.

	A lány felkapta a fejét. — Akkor miért?

	— Mert nem a főzet romlik el — vágott közbe halkan a hölgy. — Hanem az, aki készíti — egy pillanatra elhallgatott. — Te tudod a szabályokat. Tudod az arányokat. Tudod a lépéseket. — Az egyik pohárhoz nyúlt, és óvatosan elfordította. — Csak azt nem tudod, mit engedsz át magadon közben — Ms. Loiner végre ránézett. — A vágy nem elég, Léna. Az csak nyit. Ami átjön rajtad… az a lényeg.

	Léna hangosan kifújta a levegőt. — Feladom.

	Ms. Loiner felnevetett. Nem kedvesen. — Azt hiszed, eddig próbáltad? — Felállt, a könyvespolchoz lépett, és levett egy kötetet. — Ezt olvasd el — mondta. — Nem azért, hogy sikerüljön. — Egy pillanatra megállt. — Csak hogy lásd, mit keresel rossz helyen.

	Léna átvette a könyvet. Aranyszálakkal átszőtt bőrkötése volt. Elolvasta a címet: Tiszta szerelem. — És ez segíthet? — kérdezte halkan.

	Ding… Dong… — harsant fel a csengő.

	— Kérem Frank, nézze meg, ki az — szólt Ms. Loiner, majd Lénára pillantott. — Most menjetek. Legközelebb megbeszéljük. És mielőtt kérdeznéd… vidd magaddal nyugodtan.

	A lány lassan felállt. — Nagyon szépen köszönjük.

	Az inas lépett be ziláltan, megköszörülte a torkát. — Asszonyom… egy futár érkezett. A fiát súlyos baleset érte, a Melorenbe szállították, de pontos részleteket nem tudott mondani.

	Ms. Loiner elsápadt. A teáscsésze kicsúszott az ujjai közül, és csörömpölve tört szét a kövön. — Hányszor… de hányszor kell még ezen átmennem? — suttogta. — Egy anyának sem kívánom ezt. — Egy pillanatra lehunyta a szemét. — Frank… hívja a Szürke Átjárót. Azonnal!

	Léna nyelt egy nagyot. — Tudok… tudok valamiben segíteni?

	Ms. Loiner lassan ránézett. — Ami azt illeti… igen. — Egy lépést tett közelebb. — A fiam a Sötét—hegyen lakik. Tudod, hol van. A házára kellene vigyázni.

	Léna szeme kikerekedett. — De… szólni kéne…

	— Fogok — vágott közbe az asszony. — Ms. Rose—nak. Személyesen. — Egy pillanatig Lénát nézte, mintha mérlegelné. — Persze… csak akkor, ha elvállalod.

	Léna ösztönösen a macskára pillantott. — Nem is tudom… igazából gombát akartunk gyűjteni ma.

	Lumiera felnyávogott. — Már ha lehetne. Az engedélyt időközben megvonták, ha elfelejtetted volna.

	Az asszony már a kabátjáért indult. Félvállról, szinte odavetve mormolta: — Gombát a hegyen is gyűjthetsz. Szinte mindenféle van ott. És még engedély sem kell senkitől.

	Léna nyelt egyet, majd bólintott. — Persze… akkor szívesen. De… meddig kellene ott maradnom?

	Ms. Loiner egy pillanatra visszapillantott. — Azt még én sem tudom. — Már nyitotta az ajtót. — Frank mindent elintéz. Te addig érezd magad otthon.

	Az inas a komódhoz sietett, felrántotta az egyik fiókot, majd Lénához lépett. — Itt a kulcs. Étel bőségesen van — egy fél lélegzetnyi szünetet tartott. — És még valami. A könyvtárba… be ne menj!

	Léna bólintott, majd lassan elindult kifelé. — Persze… értjük. És reméljük, semmi komoly nem történt.

	— Én is. Viszont ha bármi lenne, fordulj Frankhez. Itthon marad — felelte Ms. Loiner, miközben remegő kezére felhúzta a fehér kesztyűt.

	A ház árnyéka már a domboldalt szántotta.

	— Nézd, mennyi sárkánygomba! — kiáltott fel a lány, majd ujjával a fehér ház tövére mutatott. — Vigyázni kell az indákkal, elkapják, aki túl közel merészkedik.

	A macska a földre ugrott, majd a levegőbe szimatolt. — Azt szerintem később is ráér. Nézzünk szét előbb a házban.

	Léna lehajolt, megsimította a macska fejét, és lassan kinyitotta az ajtót. — Igazad van, úgyis csak sötétedés után látszik, melyik az érett… amúgy is megfagyok.

	Beléptek. Odabent egy faragott kandalló állt, előtte egy kis barna asztal, mellette két bőrfotel.

	— Hát itt nincs valami meleg — jegyezte meg Léna. Az asztalhoz lépett, letette a könyvet, majd előhúzta a varázspálcáját, és suhintott. — Látod? Megy ez!

	Lumiera ekkor már egy zárt ajtó kilincsén csimpaszkodott. — Gyere már ide! Meg sem mozdul!

	Léna odakapta a tekintetét, és felkiáltott: — Tudod, mit mondtak. Oda nem szabad bemenni.

	A macska a földre huppant, majd a mancsát kezdte nyalogatni. — Én csak be akartam lesni. Az nem ugyanaz, szerintem!

	Léna ajkához emelte a mutatóujját, majd rávágta: — Pedig ugyanaz. Akkor a tekinteteddel mész be.

	Kopp.

	Halk, tompa hang ütődött a zárt ajtó mögül. A macska füle kisimult, majd nyelt egy nagyot. — Biztos csak egy könyv…

	Egy falevél csapódott az ablak üvegének. — Persze… csak úgy. Magától.

	A lány szeme kikerekedett. — Miért… azt hallottad?

	Lumiera elmosolyodott. — Miért, a fülemmel bemehetek… de a szememmel nem?

	A lány is elmosolyodott. — Igazad van. Gyere… inkább adok valamit enni.

	Kopp.

	A macska felugrott a lány ölébe. — Ez most nem onnan jött!

	Léna körbepillantott. — Én nem hallottam semmit… lehet, csak a hasad jelzett.

	Kopp.

	A macska megmerevedett. — Azért… egy fotelt odahúzhatnánk.

	Léna ránézett. — Minek?

	— Hogy ne osonjon ki… amíg alszunk.

	Oda sietett, és nyögések közepette az ajtónak tolta. A padló halkan felnyikordult. — A francba… felkarcoltam. Ezért még kapni fogunk!

	A macska a hosszú csíkot figyelte, majd felhorkant. — Én aztán nem. Ezt te csináltad, egyedül.

	Léna vállat vont. — Akkor egyedül is eszem.

	A macska megdermedt. Egy pillanatig hallgatott, majd mormogta: — Na jó… együtt csináltuk. Végül is én adtam a tanácsot — felpillantott. — Akkor mehetünk, igaz?

	Pár szendviccsel később a lány már a fotelben ült, kezében a könyvvel. Az ajtó mögül nem hallatszott semmi.

	— Nézd, milyen szép kép! — mondta Léna.

	A macska lassan a vállára mászott, majd a fejét jobbra—balra csóválta. — Meg ne haragudj, de ez csak egy ember fehér ruhában, minden nap látni ilyet...

	A lány mély levegőt vett. — De most miért vagy ilyen ellenséges?

	— Inkább játszanánk valamit. Én olvasni nem tudok… nekem ez csak időpocsékolás.

	A lány megsimította a macskát. — Csak még egy fejezetet… és mára befejezem.

	A macska megrázta a fejét. — Hányszor mondtad már ezt?

	— De most tényleg! — vágta rá a lány, és lapozott.

	Hideg, fehér, vakító fény tört fel a könyvből, és körülölelte őket. Léna ujjai a borítón csúsztak, és aranypor ragadt a körmére.

	A könyv nem csukódott vissza.

	 

	II. FEJEZET — NAPSUGÁR

	 

	 

	A következő pillanatban Léna már az aszfalt hideg, zord keménységét nyomta az oldalával, mintha a föld maga súgta volna:

	— Nem tartozol ide, kislány.

	 

	Hunyorítva próbálta kinyitni a szemét. A fény nem fogadta szelíden; éles, kegyetlen vágásként hasított belé. A zaj nem körvonalazódott — rátört. Fémtestek zúgtak el mellette, fények villantak, a hangok őrült ritmust vertek, mintha valaki felcsavarta volna a világ hangerőjét.

	 

	Léna felült. Az aszfalt éle belevágott a tenyerébe.

	— Aú… mi történt? — kérdezte magában.

	 

	A macska reszketve kuporgott mellette. Farka lassan, idegesen rezdült. Tekintete suttogott: Ez nem otthon. Túl hideg. Túl emberi.

	 

	Ekkor fémes hang hasított mögöttük — éles, könyörtelen. Léna összerándult, mintha jéglap futott volna végig a gerincén. Az utána következő csend már nem megnyugtatott, hanem fenyegetett. Aztán jött a második hang. Nem volt hangosabb, csak közelebb — sokkal közelebb. Léna lélegzete megakadt. Lassan felállt, megfordult, mintha az idő is nehezebb lett volna. Egy ezüstszínű, idegen fémtest tornyosult elé. Lüktetett, morgott, mintha élne. Belül egy szakállas férfi ült, fekete sapkában; az arca mozdulatlan volt. A következő duda már nem kérdezett, hanem utasított.

	 

	Léna nagy levegőt vett, a vállai megfeszültek. Ujjai rácsúsztak a pálcára, előrántotta, majd suhintott.

	 

	Csend lett. Síri, metsző.

	 

	A szörny nem remegett, nem is mozdult. Úgy állt ott, mintha nem ismerné a mágiát. Léna keze megingott, a pálca megremegett.

	 

	A fura alak kidugta vörös arcát, majd rekedt hangon ordítani kezdett:

	— Talán annak a sebhelyes homlokú kölyöknek képzeled magad? Menj már le az útról, haladnék!

	 

	Léna arca lángra kapott. Újra suhintott, de semmi. A varázslat megint csődöt mondott. Ekkor a lány a pálcára pillantott. Gyors mozdulattal felemelte, majd a fémszörnynek dobta.

	 

	Tompa pukkanás… A fehér fa széthasadt, csörömpölve zuhant a talajra, mintha maga a világ nevetett volna rajta.

	 

	Léna szeme kikerekedett, az állkapcsa megfeszült, ujjai ökölbe rándultak.

	— És még azt mondták, a pálcák akár ezer varázslatot is túlélnek… ez a vacak meg ennyitől eltörik!

	 

	Lumiera felrikkantott:

	— Semmi kétség… ez gyári hiba!

	 

	Léna még

